દાણીધારે બાપુનું સામૈયા કરીને વાજતેગાજતે આગમન થયુ. તે સમયે જગ્યાની મધ્યમાં એક ઓરડામાં રામજીમંદીર, તેની થોડે દુર જમણીબાજુએ નાની દેરીમાં નાથજીદાદા તેમજ ઓટા ઉપર અન્ય શિષ્યોનું સમાધી મંદિર, તેની ડાબી બાજુએ હનુમાનજીનું મંદીર, રામજીમંદીરની સામે ગંગારામબાપુનો ધુણો, જગ્યાની પશ્ચિમે ૭૦-૮૦ ગાયો રહી શકે તેવી ગૌશાળા, તેની આગળ ભોજનાલય આવેલાં હતાં. પુ.ઉપવાસીબાપુનાં આવ્યા પછી જગ્યાનો ખુબજ વિકાસ થયો. તેઓ દરવર્ષે આજુબાજુનાં ગામડામાં ટેલ કરવા જતા હતાં. હાલ તેઓએ નવુ રામજીમંદીર, નાથજીદાદાનું નુતન સમાધી મંદીર, વિશાળ ભોજનાલય, વિશાળ ધર્મશાળાઓ, કલાત્મક પ્રવેશદ્વાર જેવી સુવિધાઓ ઉપલબ્ધ કરેલ છે. દાણીધારની આ જગ્યામાં પુ.ઉપવાસીબાપુએ પોતાનાં ગુરૂ શ્રી રામલખનદાસજીબાપુની પ્રેરણાથી વિક્રમ સંવત ૨૦૬૨ મહા સુદ પંચમી તા.૨/૨/૨૦૦૬ ગુરૂવાર નાં શુભ દિવસે શ્રી વિષ્ણુ સંવત્સર મહાયજ્ઞનો પ્રારંભ કરાવેલ. આ યજ્ઞ પુરો ૧ વર્ષ એટલે કે ૩૬૫ દિવસ સુધી ચાલેલ. તે દરમિયાન પુ.બાપુનું પ્રારબ્ધ પુર્ણ થતા વિક્રમ સંવત ૨૦૬૨ ચૈત્ર સુદ અગીયારસનાં દિવસે તેઓ બ્રહ્મલીન થયા. પોતાને મળેલ ગુરૂઆજ્ઞાને શિરોમાન્ય રાખીને તેમના શિષ્યોએ બાપુએ શરૂ કરેલ શ્રી વિષ્ણુ સંવત્સર મહાયજ્ઞને તેમનાં આશિર્વાદથી પુરો કરાવ્યો હતો.